b'\n_START_ARTICLE_\nStanis\xc5\x82aw W\xc4\x99dkiewicz\n_START_SECTION_\nDate biografice\n_START_PARAGRAPH_\nStanis\xc5\x82aw W\xc4\x99dkiewicz \xc8\x99i-a \xc3\xaenceput studiile la Cracovia \xc8\x99i le-a continuat la Viena, sub \xc3\xaendrumarea reputatului romanist Wilhelm Meyer-L\xc3\xbcbke, termin\xc3\xa2ndu-le \xc3\xaen 1911 prin sus\xc8\x9binerea unei teze de doctorat pe sintax\xc4\x83 italian\xc4\x83. Continu\xc4\x83 specializarea prin stagii la Paris, Berlin \xc8\x99i \xc3\xaen Italia. \xc3\x8entreaga sa activitate a fost de excep\xc8\x9bie: spirit enciclopedic, va fi preocupat de domeniul mai larg al umanioarelor. Om de ac\xc8\x9biune, se implic\xc4\x83 activ \xc3\xaen societate, fiind \xc3\xaentre primii organizatori ai Universit\xc4\x83\xc8\x9bii din Pozna\xc5\x84 dup\xc4\x83 Primul R\xc4\x83zboi Mondial. Pe parcursul vie\xc8\x9bii a func\xc8\x9bionat la cele trei mari universit\xc4\x83\xc8\x9bi poloneze: Var\xc8\x99ovia, Cracovia \xc8\x99i Pozna\xc5\x84.\n_START_SECTION_\nStanis\xc5\x82aw W\xc4\x99dkiewicz \xc8\x99i rom\xc3\xa2nii\n_START_PARAGRAPH_\n\xc3\x8env\xc4\x83\xc8\x9batul polonez s-a dedicat \xc3\xaen special studierii limbii rom\xc3\xa2ne, fiind primul specialist care a cercetat urmele graiurilor rom\xc3\xa2ne\xc8\x99ti din Carpa\xc8\x9bii Nordici, duse acolo cu prilejul migra\xc8\x9biilor p\xc4\x83store\xc8\x99ti valahe. El a constatat c\xc4\x83 elementele de limb\xc4\x83 rom\xc3\xa2n\xc4\x83 din graiurile poloneze de la munte dateaz\xc4\x83 dintr-o epoc\xc4\x83 anterioar\xc4\x83 primelor scrieri rom\xc3\xa2ne\xc8\x99ti. Trebuie notat \xc8\x99i c\xc4\x83 \xc3\xaen deceniul al doilea al secolului XX l-a avut ca student la Cracovia pe eminentul slavist \xc8\x99i diplomat Grigore Nandri\xc8\x99.'